השר דרעי אישר: החל מתחילת השנה הבאה יידרש כל אזרח למסור 2 טביעות אצבע ולהשתמש בתעודת זהות ביומטרית. עם זאת, ההחלטה משאירה פתח מילוט לכל מי שחרד לפרטיות שלו. התנועה לזכויות דיגיטליות: ההחלטה בניגוד לדעתם של מומחים וכל העולם המערבי, נעתור לבג”צ

הכינו את ההאצבעות: שר הפנים, אריה דרעי, החליט היום (ד’) כי תעודות הזהות הוותיקות שמשמשות אותנו כיום יוחלפו בקרוב לתעודות זהות ביומטריות, שכוללות את טביעות האצבע שלנו כאמצעי זיהוי ביומטרי. עם זאת, ההחלטה של השר, שהגיעה בעקבות המלצות של רשות האוכלוסין, מציעה פתח מילוט אפשרי לאזרחים שלא ירצו שפרטיהם יישמרו במאגר הביומטרי.

כל אזרח יחוייב למסור טביעות אצבע

לאחר השלמת תהליך החקיקה, שצפוי להסתיים בתחילת 2017, יוכלו אזרחים ישראליים להוציא רק תעודות זהות ביומטריות. כל אזרח שירצה או יצטרך להוציא תעודת זהות חדשה, יצטרך לתת 2 טביעות אצבע ולהצטלם. התמונות וטביעות האצבע יישמרו במאגר הביומטרי של המדינה, שספג ביקורת רבה מכיוון גופים שפועלים למען הפרטיות.

למרות זאת, ההצעה כרגע כוללת פתח מילוט לחרדים לפרטיות שלהם. אזרחים יוכלו לבקש שטביעות האצבע שלהם לא יישמרו במאגר הביומטרי. במקרה כזה תוקפה של תעודת הזהות יהיה ל-5 שנים בלבד, וזאת כדי “למנוע פגיעה ביכולת לזיהוי זיופים וגניבת זהויות”.

בהודעה שהוציא משרד הפנים נמסר: “השר מצא כי קיומו של המאגר נחוץ על מנת לתת את המענה הנדרש למניעת התחזות וגניבת זהות של תושבי המדינה ולספק לתיעוד החכם את רמת המהימנות הנדרשת”. כמו כן, נכתב כי דרעי “השתכנע כי ננקטו כל האמצעים הדרושים לשם הגנה על פרטיות התושבים, אבטחת המידע במאגר ומניעת ניצולו לרעה. זאת, בין היתר, תוך קבלת אישור של כל הגורמים הנדרשים והמוסמכים שנקבעו לעניין זה בחוק”.

השר דרעי עצמו מסר בתגובה להחלטה: “אני משוכנע כי מתווה זה מהווה איזון מיטבי בין השמירה על הפרטיות ובין חובתה של המדינה להגן על תושביה מפני התחזות וגניבת זהות. זאת על מנת לספק לתושבי מדינת ישראל תיעוד אמין ומהימן”.

תנועה לזכויות דיגיטליות: ההחלטה – בניגוד לכל מדינות העולם המערבי

בתנועה לזכויות דיגיטליות הסבירו היום את המהלך: “אחרי שש שנים של מאבק, הכריז היום שר הפנים על הפעלת המאגר הביומטרי. בניגוד לכל מדינות העולם המערבי, רק בישראל יאספו טביעות אצבע ותמונות פנים של כלל אזרחי המדינה ויאגרו אותן. בניגוד לדעתם של הממונה על היישומים הביומטריים וראש המטה ללוחמה בטרור, יחשפו אתכם לסיכונים החמורים שבדליפת המאגר. בניגוד לדעתם של 74 ממדעני אבטחת המידע וההצפנה הטובים בישראל, מנסה שר הפנים למכור לכם שהמאגר הזה מאובטח, ושהוא לא ידלוף לעולם. בניגוד לדעתם של 70% מאזרחי ישראל שבשלוש השנים האחרונות מסרבים בעיקשות להיכנס למאגר.

התנועה גם הודיעה כי בכוונתה להגיש עתירה לבג”צ, כנגד ההחלטה. לצורך מימון העתירה, שעלותה מוערכת ב-60 אלף ש”ח, יוצאת העמותה בקמפיין גיוס המונים אליו כבר הצטרפו מובילי דיעה ביניהם מוטי גילת, ריקי בליך, עדי גילת, יהלי סובול והיזם יריב בש מ-SpaceIL.

דעה: דרעי כותב במו ידיו את הכתובת שעל הקיר

האם מישהו באמת מאמין שקיים מאגר שחסין בפני פריצות?

כזכור, בצד הפריצות הרבות למאגרי המידע וכרטיסי האשראי של חברות הטכנולוגיה והסחר הגדולות בעולם, נפרצים לא פעם גם מאגרים ממשלתיים, שלכאורה אמורים להיות המאובטחים ביותר. לפני כחצי שנה נפרץ אתר נציבות כח האדם של הממשל האמריקאי ופרטים המזהים של יותר מ-4.2 מיליון עובדים נגנבו. בין היתר דלפו פרטים מזהים, מספרי זהות, כתובות מייל ואפילו ניתוחים פסיכולוגיים של המועמדים לקבלה לשירות המדינה האמריקאי. אבל חמור מכך, בזמן חקירת הפירצה, גילו חוקרי אבטחת המידע, כי גם מאגר טביעות האצבע של המועמדים לשירות המדינה נגנב ואיתו גם 5.6 מיליון טביעות אצבע. שיהיה לנו בהצלחה.

קמפיין למימון העתירה נגד המאגר הביומטרי